TKN วิ่งฉิว 6% โบรกฯเชียร์ “ซื้อ” ชูเป้า 12 บ. คาดผลงานไตรมาส 3/62 ฟื้นตัว
TKN วิ่งฉิว 6% โบรกฯเชียร์ "ซื้อ" ชูเป้า 12 บ. คาดผลงานไตรมาส 3/62 ฟื้นตัว โดย ณ เวลา 14.53 น. อยู่ที่ 10.90 บาท บวก 0.60 บาท หรือ 5.83% สูงสุดที่ 10.90 บาท ต่ำสุดที่ 10.30 บาท ด้วยมูลค่าซื้อขาย 190.49 ล้านบาท
25 ก.พ. 2562

ผู้สื่อข่าวรายงานว่า ราคาหุ้น บริษัท เถ้าแก่น้อย ฟู๊ดแอนด์มาร์เก็ตติ้ง จำกัด (มหาชน) หรือ TKN ล่าสุด ณ เวลา 14.53 น. อยู่ที่ 10.90 บาท บวก 0.60 บาท หรือ 5.83% สูงสุดที่ 10.90 บาท ต่ำสุดที่ 10.30 บาท ด้วยมูลค่าซื้อขาย 190.49 ล้านบาท

ด้าน บล.ดีบีเอส วิคเคอร์ส (ประเทศไทย) ระบุในบทวิเคระาห์ (25 ก.พ.62) แนะนำ “ซื้อ” TKN ราคาเป้าหมาย 12 บาท/หุ้น โดยกำไรหลักไตรมาส 4/61 ลดลงถึง 49% จากช่วงเดียวกันเมื่อปีก่อน สืบเนื่องจากยอดขายที่ปรับลง รวมทั้งอัตรากำไรจากการดำเนินงาน (Operating Profit) ก็มีการหดตัวลง
อย่างไรก็ตาม คาดว่าจะมีภาพการฟื้นตัวตั้งแต่ไตรมาส 3/62 เป็นต้นไป เพราะอุปทานวัตถุดิบสาหร่ายจะเพิ่มขึ้นในช่วงนั้น ตามกำลังการผลิตที่เพิ่มขึ้นในจีน เกาหลี และญี่ปุ่น คาดว่าราคาวัตุดิบจะปรับลงมากกว่า 10% ทางบริษัทจะสั่งซื้อไว้ล่วงหน้า ถึงกลางปี 63 ยังผลให้อัตรากำไรจะสูงขึ้นดี ด้านตลาดในประเทศคาดจะฟื้นตัวตั้งแต่ไตรมาส 1/62 นี้เลย เนื่องจากนักท่องเที่ยวจีนมาไทยกลับมาฟื้นตัวมากขึ้น รวมทั้งบริษัทจะรุกตลาดจีนมากขึ้น เพราะมีสัดส่วนถึง 39% ของรายได้ทั้งหมด
ทั้งนี้ คงคำแนะนำ “ซื้อ” แม้ได้มีการปรับลดประมาณการลงปีนี้และปี 63 ในอัตรา 21%/24% ตามลำดับ และปรับราคาพื้นฐานใหม่ลดลงเป็น 12.00 บาท ราคาปิดยังมีส่วนเพิ่มได้อีก 21% เทียบกับราคาพื้นฐาน